Hosea - Aceh Bible - Old Testament / Hosea-12\nTUHAN meufeureuman, "Bansa Israel jikeulileng Ulôn deungon meusulet dan tipée daya; bansa Yehuda teutab jilawan Ulôn, Allah Nyang Kudus dan seutia.\n2 Peue mantong nyang jipeubuet lé ureuëng Israel phon beungoh trok án malam hana meuguna dan sifeuet jih jipeuhanco lagée angén timu. Keucurangan dan keukeujaman meutamah-tamah lamkawan awaknyan. Awaknyan jipeugét janji deungon Asyur dan jiba minyéuk u nanggroe Meusé sibagoe tanda meusahabat."\n3 TUHAN na peukara ngon bansa Yehuda; Gobnyan cit nyang huköm Israel sabab peurangoe awaknyan keudroe. Gobnyan geubalaih buet awaknyan.\n4 Phon mantong lam pruet ma, Nabi Yakub indatu awaknyan ka jiseurobot Esau syedara jih nyang meukeumbeue; dan óh ka rayeuk, Nabi Yakub meukulo-kulo ngon Po teu Allah.\n5 Gobnyan meukulo meugasui deungon sidroe malaikat, dan gobnyan meunang. Laju gobnyan geumo dan geulakée beureukat. Óh lheuehnyan di Betel, Po teu Allah geujak ubak Nabi Yakub indatu geutanyoe nyan, dan geumariet deungon gobnyan.\n6 Po teu Allah nyan na kheueh TUHAN Nyang Mahakuasa. Nan Gobnyan na kheueh TUHAN. Deungon nan nyan kheueh Gobnyan lakée ureuëng iébadat ubak Gobnyan.\n7 Sabab nyan, he gata keuturonan Nabi Yakub, peucaya kheueh ubak Allah gata dan tawoe kheueh ubak Gobnyan. Udeb kheueh deungon peunoh gaséh dan keujujoran, dan tapreh kheueh deungon saba sampoe Allah gata meutindak.\n8 TUHAN meufeureuman ubak bansa Israel, "Gata ilat lagée ureuëng Kanaan; ureuëng-ureuëng meukat dan gata galak tapeungét langganan teuh keudroe deungon timbangan nyang hana beuna.\n9 'Geutanyoe bak saátnyoe ka kaya,' kheun awaknyan. 'Geutanyoe meulaba! Hana meusidroe pih jeuet jitudoh bahwa keukayaan nyang ta gumpôi nyoe seucara hana jujoe.'\n10 Teuma Ulôn, TUHAN Allah gata, nyang ba gata teupeuteubiet lam nanggroe Meusé, Lôn peujeuet gata tinggai lom bak khimah-khimah lagée yoh masa ilée watée Ulôn jak meurumpok deungon gata di padang-padang pasi.\n11 Ulôn ka Lôn peugah haba ubak nabi-nabi, dan Ulôn bri keumalon nyang le keu awaknyan. Meulalu awaknyan ka Ulôn bri reuncana-reuncana Ulôn keu gata, umat Ulôn,\n12 bahpi lagée nyan mantong na cit nyang seumah beurala di Gilead, dan jipeuseumah leumô ateueh miseubah di Gilgal. Teuma awaknyan nyang seumah beurala nyan maté, dan miseubah-miseubah di Gilgal nyan jeuet keuseunamon batée di ladang-ladang."\n13 Nabi Yakub indatu geutanyoe geuplueng u Mesopotamia, dan jeuet meuteumé geumeukawen disinan, laju gobnyan geupeuhamba droe ubak ureuëng di nanggroe nyan dan sira geurabe bubiri-bubiri awaknyan.\n14 Laju TUHAN geukirém sidroe nabi mangat jiba ureuëng Israel jeuet jiteubiet nibak jiboh keunamiet di nanggroe Meusé, dan geukawai awaknyan.\n15 Ureuëng nyan ka jipeujeuet TUHAN beungéh raya; awaknyan patot teuhuköm sabab buet awaknyan nyang jeuhet nyan. TUHAN teuma geuhuköm awaknyan lé sabab awaknyan ureuëng laén pih ka jihina Gobnyan.